Policija je saopštila da je privela četiri osobe

U terorističkim napadima na dve džamije u Krajstčerču je danas poginulo 49 osoba, dok je 48 ranjeno, saopštile su novozelandske vlasti.

Foto: EPA-EFE/Martin Hunter NEW ZEALAND OUT

Među ranjenima ima i dece, javlja AP. Radi pružanja pomoći ranjenima je angažovano 12 operacionih sala.

Među poginulima je troje državljana Bangladeša, dok je četvoro ranjeno.

Dvoje ranjenih je u kritičnom stanju, s tim što je jednoj osobi amputirana noga, izjavio je počasni konzul Bangladeša Šafikur Rahman Bujan.

Ranjeno je i četvoro Pakistanaca, troje turskih državljana, kao i otac i sin iz Indonezije. Petoro Pakistanaca se vode kao nestali, saopšteno je u Islamabadu.

Kompanija Fejsbuk je saopštila da je uklonila video snimak napada, dug 17 minuta, i naloge dvadesetosmogodišnjeg Australijanca Brentona Taranta, osumnjičenog za napade.

Fejsbuk je najavio da će ukloniti svaku pohvalu ili podršku zločinu i ubici. Kompanije Gugl i Tviter su takođe saopštile da rade na uklanjanju snimka napada sa svojih sajtova.

Novozelandska aviokompanija Er Nju Ziland je otkalaza 17 letova sa aerodroma Krajstčerč, zbog nemogućnosti provere putnika i njihovog prtljaga.

Kompanija je navela da su otkazani letovi manjih aviona na regionalnim linijama, dok je nastavljeno sletanje i uzletanje većih aviona, jer kod njih već postoji sistem

bezbednosne provere.

Na aerodromu Krajstčerč putnici manjih letelica ne prolaze proveru i pešice idu do aviona.

Pozivajući se na izjave očedivaca, lokalni mediji su preneli da su neki od napadača nosili odeću koja podseća na vojnu uniformu.

Na lice mesta bila je upućena i vojska koja je deaktivirala eksplozivne naprave pronađene u vozilima privedenih u blizini džamija.

Policija je saopštila da je privela četiri osobe, među kojima je jedan australijski ekstremni desničar. Novozelandski policijski zvaničnik Majk Buš rekao je novinarima da je za ubistva u Krajstčerču, trećem po veličini gradu u zemlji, optužen muškarac koji će se sutra pojaviti pred sudom.

Buš nije kazao da li je ista osoba odgovorna za oba napada.

Muškarac koji je ranije preuzeo odgovorost naveo je da je 28-godišnji Australijanac i u manifestu je opisao svoje antiimigrantske motive za napad.

Premijer Australije Skot Morison potvrdio je vest o privođenju Australijanca, čije ime nije saopšteno i dodao da je napad na Novom Zelandu „delo jednog ekstremno desničarskog teroriste“.

Agencija AP prenela je da je Australijanac preuzeo odgovornost za napad navodeći da je otišao namerno na Novi Zeland da bi planirao i sproveo napad.

Napad se dogodio dok su džamije bile pune vernike koji su došli na molitvu petkom.

Novi Zeland je inače poznat po niskoj stopi kriminala i oružani napadi su retki. Premijerka Arden je osudila napad i dodala da je to nasilni čin bez presadana.

Ona je izjavila i da je prethodno nivo pretnje po nacionalnu bezbednost podignut sa niskog na visoki nivo.

Ardern je navela da niko od četiri uhapšene osobe nije bio na listi za praćenje zbog mogućeg terorizma.

Ona je kazala i da deluje da je atak na dve džamije dobro isplaniran „teroristički napad“.

Snimak napada kruži internetom : „Osveta za napade u Evropi“

Kako prenosi portal B92 internetom kruži snimak napada koji je napravio, kako se sumnja, Australijanac Brenton Tarant.

“Veoma uznemirujući video koji traje 17 minuta je objavljen na jednom američkom forumu. Pre pucnjave čuje se kako napadač poziva gledaoce da se prijave na jedan nalog na Jutjubu”, navode svetski mediji prenosi B92.

Dodaje se da je muškarac snimio momenat upada u jednu od džamija.

“Na snimku se vide desetine stradalih i ranjenih. Napadač se predstavio kao 28-godišnji Brenton Tarant. Svi njegovi nalozi na društvenim mrežama su potom oboreni, a prethodno je objavio i pismo u kom navodi svoje motive za napad. Napisao je da priprema terorističku akciju, sebe je nazvao fašistom i dodao da se beli ljudi više ne razmnožavaju, već da ih zamenjuje “neevropska populacija”, što je rezultat masovnih migracionih tokova, koje naziva invazijom”, prenosi portal b92 navode svetskih medija.

Takođe, napadač je rekao da želi osvetu za Evropljane koji su stradali u terorističkim napadima, kao i da je okidač za njegovu akciju smrt Ebe Akerlund, učenice iz Stokholma koja je poginula u napadu azilanta u aprilu 2017. godine

Tarant je navodno napisao da je odlučio da organizuje napad posle putovanja u Francusku 2017. godine.

The Christchurch gunman is heavily armed, stills from his live stream show 6 guns,multiple magazines and body armour. https://t.co/BTwmoNZcyt pic.twitter.com/qOT9rUwHxa — News This Second (@NewsThisSecond) March 15, 2019

”Napisao je da je bio razočaran stanjem u francuskim gradovima i dodao da je video invaziju “nebelaca” na Francusku”, ističe se, prenosi B92.

Oružje napadača ispisano i ćirilicom

Na fotografijama koje kruže društvenom mrežom Tviter mogu se videti natpisi koje je napadač ispisao na oružju kojim je počinio napad. Ispisana su razna imena, a pored mnogih, tu su i dva na ćirilici – Marko Miljanov Popović i Stefan Lazar.

Kako navodi portal Blica, reč je o crnogorskom vojvodi i srpskom knezu, a sa ostalim imenima na oružju zajedničko im je da su se tokom istorije borili protiv osmanske vojske.

Name of peoples written on gun??

Is this a revenge? #Christchurch #NewZealandShooting pic.twitter.com/jlbksnn8nx — H a م a s ( psl 🔥🔥 hai 🎉 ) (@screen_shotx) March 15, 2019

Brenton Tarant, 28-godišnji državljanin Australije koji je ubio više desetina ljudi u napadu na Novom Zelandu, je pre nekoliko dana na Tviteru objavio manifest u kom najavljuje da će izvršiti napad, prenosi RTS.

On je objavio manifest na 73 strane iz kog se može zaključiti da je opsednut nadmoćnošću bele rase nad ostalima, pogotovo muslimanima. „Želim da pokažem osvajačima da naše zemlje nikada neće biti njihove zemlje, naše domovine su naše i da, sve dok beli čovek živi, oni nikada neće osvojiti naše zemlje i oni nikada neće zameniti naše ljude. Po definiciji, onda da. To je teroristički napad. Ali ja verujem da je to partijska akcija protiv okupatorske sile“, napisao je Tarant u manifestu, navodi Dejli mejl, prenosi RTS. U manifestu piše da je inspirisan delima norveškog desničara Andresa Brejvika, koji je 2011. u centru Osla ubio 77 osoba. Osim Brejvika, napadač je bio inspirisan i desničarskim pokretima i ličnostima širom sveta. Takođe, Tarant je pokazivao naklonost za srpske istorijske i epske junake – knezu Lazaru, Milošu Obiliću i Marku Miljanovu zbog njihovih podviga tokom ratova sa Otomanskom imperijom. Neka od tih imena ispisna su ćirilicom i po oružju koje je koristio tokom napada na džamije. Takođe, na internetu su se pojavili snimci iz automobila pre napada na kojima se čuju pesme posvećene Radovanu Karadžiću, ratnom lideru bosanskih Srba, kojem se sudi u Hagu. Autentičnost ovih snimaka još nije potvrđena, navodi RTS. Svetski zvaničnici o napadu: Užasan i brutalan zločin Među prvima se oglasio turski predsednik Redžep Tajip Erdogan koji je rekao da napad predstavlja „novi primer rastućeg rasizma i islamofobije“. Nemačke vlasti su osudile „brutalan zločin“ i izrazile solidarnost prema narodu i vlastima Novog Zelanda.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se